IPhone 7

iPhone 7 on nutitelefon, mida toodab arvuti- ja tarkvarafirma Apple. Telefon avalikustati 7. septembril 2016 San Franciscos ning lasti välja 16. septembril 2016. iPhone 7 ja 7 Plus on järjeks iPhone'i seeria telefonidele iPhone 6s ja 6s Plus ning on praeguseks seeria lipukandjaks.

iPhone 7 sarnaneb disaini poolest väga iPhone 6s-iga, kuid võimalikud on uued värvilahendused ning toode on vee- ja tolmukindel. Võrreldes eelmiste mudelitega on iPhone 7-l staatiline kodunupp ning pole kõrvaklapisisendit. Seadmel on uus neljatuumaline süsteemikiip ning uus optilise pildistabilisaatoriga 12-megapiksline kaamera.

iPhone 7 võeti vastu erimeelselt. Kriitikud märkasid kaamerale tehtud täiustusi, kuid telefoni ekraani ja ehituse kvaliteedis suuri edusamme ei täheldatud. 

Apple pole siiani avalikustanud iPhone 7 müüginumbreid, kuid paljud USA edasimüüjad on maininud suurt nõudlust. 2016. aasta lõpul teatas Apple, et on vähenenud nõudluse tõttu vähendanud telefoni tootmist.

Disain 
iPhone 7 sarnaneb väliselt iPhone 6 ja iPhone 6s-iga. Peale hõbedase, kuldse ja roosa värvi on nüüd värvivalikus veel must, punane ja teemantmust (Jet Black). Teemantmusta läike saavutamiseks on kasutatud spetsiaalset üheksast etapist koosnevat anodeerimis- ja poleerimisprotsessi.

Ergas mattpunane värv on iPhone 7 eriversioon, mis avalikustati 21. märtsil 2017 koostöös partneriga Product Red. Fond RED toetab HIV-i ja AIDS-iga seotud programme ning iga punase iPhone'i ostja annab selleks oma panuse.

iPhone 7 kõrgus on 138,3 mm, laius 67,1 mm, sügavus 7,1 mm ja kaal 138 grammi. iPhone 7 Plus kõrgus on aga 158,2 mm, laius 77,9 mm, sügavus 7,3 mm ja kaal 188 grammi. See tähendab, et telefoni mõõtmed on täpselt samad võrreldes eelmise mudeliga, kuid kaal on paar grammi väiksem.

Riistvara

A10 Fusion süsteemikiip 
iPhone 7 kasutab Apple A10 Fusion 64-bitist süsteemikiipi, milles on kaks suure jõudlusega ning kaks energiasäästlikku tuuma (korraga on kasutuses ainult kaks tuuma). Suure jõudlusega tuumade töökiirus on kuni kaks korda suurem kui iPhone 6 puhul, energiasäästlikud tuumad aga kasutavad kõigest ühte viiendikku energiakulust, mida rakendatakse suure jõudlusega tuumade jaoks. Telefon valib automaatselt võimsuse ja säästlikkuse vahel. Peale selle rakendab A10 Fusion ka uut arhitektuuri, mis võimaldab kiiremat andmetöötlust ja väiksemat energiatarvet.

Kodunupp 
Erinevalt eelmistest mudelitest ei ole iPhone 7-l füüsiliselt vajutatavat kodunuppu, vaid nupu sees on mahtuvustajur, mille käivitamiseks on vaja otsest nahakontakti. 

Nagu eelmistelgi versioonidel, on nupu sees sõrmejäljeluger, mis muudab telefoni avamise kiireks ja turvaliseks. Kodunupu lähedal on Taptic Engine'i vibraator, mis annab kasutajale füüsilist tagasisidet. Peale selle on nupp ka survetundlik.

Aku ja mälumaht 
Esimest korda võimaldab Apple oma nutitelefonile ka 256 GB mälumahtu. Valikus on veel 32 GB ja 128 GB. iPhone 7-l on 1960 mAh mahtuvusega aku ja 7 Plusil 2900 mAh aku.

Heli 
Esimest korda on iPhone varustatud stereokõlaritega, mis tagavad dünaamilise ulatuse ning võrreldes iPhone 6S-iga kahekordse helitugevuse.

iPhone 7-l pole 3,5-millimeetrist kõrvaklapiliidest. See asendati Taptic Engine vibrosüsteemiga. Telefoniga käivad komplekti Lightningi liidesega kõrvaklapid ning kui kasutaja soovib kasutada vanu kõrvaklappe, saab need ühendada kaasasoleva 3,5 mm kõrvaklapiliidese adapteri abil. Seetõttu pole aga juhtmega kõrvaklappe võimalik kasutada telefoni laadimise ajal. 

Koos uue telefoniga lasi Apple välja ka juhtmevabad kõrvaklapid AirPods, mis on varustatud Apple W1 kiibiga.

Wi-Fi ja mobiiliandmeside 
iPhone 7 on varustatud 4G LTE Advanced ühendusega, mille kiirus on andmete allalaadimiseks kuni 450 Mbit/s. See on üle 50% kiirem kui iPhone 6s-i puhul ja kolm korda kiirem kui iPhone 6 puhul. Nutitelefonil on MIMO ja 802.11ac standardiga Wi-Fi, mis võimaldab kuni 866 Mbit/s allalaadimiskiirust.

Kaamera 

Uus 12-megapiksline kaamera võimaldab salvestada kuni 4K eraldusvõimega videot. Aegluubis videot on võimalik salvestada kvaliteediga 1080p ja 720p HD. Uus esikaamera on 7-megapiksline. Tagakaamera objektiiv koosneb kuuest elemendist ning on ƒ/1.8 avaga, mis laseb võrreldes eelmise versiooniga 50% rohkem valgust sisse. See võimaldab paremaid pilte hämaras. Uus kaamera on varustatud ka pildistabilisaatoriga, mis aitab objektiivil neutraliseerida värinaid ning võimaldab võrreldes iPhone 6s-iga kuni kolm korda pikemat säriaega.

A10 Fusion kiibi sisse on ehitatud pildiprotsessor, mis teeb pildistamise või filmimise ajal rohkem kui 100 miljardit toimingut ning kasutab veel parema tulemuse saavutamiseks isegi masinõpet. Peale selle on telefonil neljast nutikast LED-välgust koosnev True Tone'i välk, mis on 50% eredam kui iPhone 6s-il. Välk kohandub ümbritseva keskkonna värvitemperatuurile.

iPhone 7 Plusil on lisaks 12-megapikslisele tagumisele lainurkkaamerale veel teine sama võimas telefotokaamera. See võimaldab kuni kahekordset optilist suurendust ja kuni kümnekordset digisuurendust. iOS 10.1 tarkvarauuendusega sai iPhone 7 Plus uue portreerežiimi, mis loob automaatse fookussügavuse efekti. Seda efekti tuntakse ka bokeh-efektina. Varem oli võimalik seda efekti saavutada ainult peegelkaameratega.

Ekraan 
iPhone 7-l on 4,7-tolline 1334x750 eraldusvõimega Retina HD-ekraan ning 7 Plusil on 5,5-tolline 1920x1080 eraldusvõimega ekraan. Mõlema mudeli ekraanid on laia värvigammaga ning alles on jäetud eelmisest mudelist pärit 3D Touch, mis võimaldab rõhutundlikke puudutusi.

Vee- ja tolmukindlus 
iPhone 7 on hinnatud IP-koodiga 67, mis tähendab, et telefon on täielikult tolmukindel ning veekindel sukeldumisel kuni 1 m sügavusele. Siiski on testid näidanud mõningaid tehnilisi probleeme pärast veega kokkupuutumist. Telefoni garantii ei taga veest tekitatud kahju.

Tarkvara 
iPhone 7-le on eelinstallitud iOS 10, mis on kümnes Apple’i mobiilne operatsioonisüsteem. Uues operatsioonisüsteemis on muudatused 3D Touchile ja lukustusekraanile.

Vastuvõtt ja kõrvaklapisisendi kaotamine 

iPhone 7 vastuvõtt oli erimeelne. Telefon sai palju kriitikat oma vananeva disaini tõttu ning võrreldes teiste rivaalitsevate nutitelefonidega nagu Samsung Galaxy S7 ei tehtud ka suuri edusamme ei aku ega ka ekraani teravuse osas. Küll aga märgati paremat kaamerat.

Kõige rohkem kriitikat sai asjaolu, et iPhone 7-l polnud enam kõrvaklapisisendit. Selle uuenduse tõttu ei ole enam võimalik telefoni samaaegselt laadida ja kasutada juhtmega kõrvaklappe. Näiteks kirjutas Nilay Patel meediaväljaandes The Verge, et kõrvaklapisisendi eemaldamine oleks kasutajavaenulik ja rumal. See oleks sügavalt juurdunud harjumuse ignoreerimine.

Gordon Kelly ajakirjast Forbes märkis, et traadita helitehnoloogia pole praegu selliseks muutuseks veel piisavalt küps. "Kõrvaklappide sisendi eemaldamine tähendab, et sind tõugatakse ajastusse, kus pead korralike kõrvaklappide eest rohkem raha maksma. ... Ainus, kes sellises situatsioonis kasu saab, on Apple, kes saab nüüd küsida litsentsitasusid miljonitelt kõrvaklappe tootvatelt ettevõtetelt."

Apple'i asepresidenti Philip Schillerit, kes tutvustas muutust, tehti internetis korduvalt maha oma ütluse pärast, et kõrvaklappide sisendi eemaldamine vajab julgust.

Jõudlusprobleemid 
Ajakiri The Guardian teatas oktoobris 2016, et Unbox Therapy ja GSMArena tehtud andmesalvestustestid näitasid, et 32 GB iPhone 7 on oluliselt aeglasem kui 128 või 256 GB versioonid. Testide tulemusena saadi 128 GB iPhone 7 andmete kirjutamise kiiruseks 341 MBps ja 32 GB versioonil ainult 43 MBps.

Cellular Insighti tehtud võrgutestid näitasid, et iPhone 7 Plusi mudelid A1778 ja A1784 olid märgatavalt viletsama võrgukiirusega kui mudelid A1660 ja A1661. Mudelid A1778 ja A1784 kasutasid Inteli kiipe, kui aga mudelid A1660 ja A1661 kasutasid Qualcommi kiipe. Inteli kiibid näitasid 30–75% madalamat võrgukiirust kui Qualcommi kiibid.

Müük 
Apple pole avalikustanud eeltellimise müüginumbreid, öeldes, et need pole enam vajalikud näitajad ei klientidele ega investoritele. T-Mobile US teatas konkreetseid numbreid ütlemata, et iPhone 7 oli purustanud nende kõigi aegade esimese päeva eeltellimise rekordi. Järgmisel nädalal teatas T-Mobile US, et iPhone 7 oli läbi aegade suurima läbimüügiga iPhone ning seda müüdi peaaegu neli korda rohkem kui seni populaarseimat iPhone'i.

Kaks päeva enne iPhone 7 müügiletoomist teatas Apple, et suure nõudluse tõttu on nad välja müünud kõik teemantmustad iPhone 7-d ja kõik muud värvi iPhone 7 Plusid. See tekitas probleeme kasutajates, kes olid liitunud iPhone Upgrade'i programmiga, kuna kasutajad ei saanud uusi telefone õigeaegselt kätte. Pärast mitmeid kaebusi ja kohtuhagi teatas Apple muudatustest, mis tagavad programmi liikmetele uued seadmed niipea kui võimalik.

Viited 

IPhone